जारिमिनाव नुनो मोनो-मुलुगनि जायखि-जाया जांख्रिखांनायाव खौरां बिजोंनि बिफावआ रुजुजाथावयै थाखोनि। बे बिथिंखौ नोजोर होयोब्ला 'बड'सा' खौरांलाइनि बिहोमायाबो बर'फोरनि नख'र हादत दाबिनायनि सोमावसारनायाव होनाय बिहोमाया एसेल' जानो हाथावया। दुलाराय बर' फरायसा आफादनि आलादा नख'र हादत दाबिनानै सोमावसारनायनि गोनांथि आरो मोन्थाय बिख'नायजों लोगोसे बर' हारिनि रांखान्थि, समाजखान्थि राजखान्थि, हारिमु- आसारखान्थिखौ मुलुगनाडै फोसावदिनानै गेरेमसा हारि दानायाव मदत होनो आरो गोमालांनो हमनाय आसार-खान्थिफोरखौ हमथानानै लाखिनायनि हारिखौ सांग्रांथियाव लाबोनो खौरां बिजोंनि गोनांथि दङ होन्नानै सानखांदोंमोन आलादा नख'र हादतनि सोमावसारनायाव गोसो-मोदोम होसारनानै बारसोमनाय रुंसारि चिन' बसुमतारिआ। जेरै थांखि एरैनो मावनानै दिन्थिनाय। बिथाङा बुंनानै बाथ्रा होनायखौ साबजायामोन। थांखि बादियैनो बिथाङा 1987 माइथायाव माखासे गोसो गुदुं लिरगिरिफोर फारियै निलकमल ब्रह्म, रबिशंकर बरगयारि, दरेश्वर बसुमतारि, सत्य प्रिय ब्रह्मपाटगिरि खाम्फा बर्गयारि, नबीन औवारि मोनबादिखौ लानानै "आर'नाइ" मुंनि गांसे सान जिबायारि खौरां लाइसि दिहुन्नानै बर'फोरनि गेजेराव नुजानाय खौरांलाइनि आंखालखौ फोलोमनाय जायो एसेब्लाबो। आर'नाइ खौरांलाइसिया दिहुनजेन्नायनिफ्रायनो बयनिबो मदत आरो अन्साइनाय मोनबाय थानाय नुनो मोनो। सान जिबाजों दिहुनजानाय एबा जिबा साननि उन-उन दिहुन्नायलाय सोमावसारनाय समनि बायदिसिना गुदुं-गुसुखौ खौरां फोसावनायनि आरोबाव साबसिन राहा महरै सानजिबायारि आर'नाइ खौरांलाइजों लोगोसेनो गुवारै खौरां फोसावनो बिथां रुंसारि चिन' बसुमतारिआ आरो बाव 1991 माइथायनि 24 मर्चि अक्टआव गावनो सुजुगिरि आरो दिहुनगिरिनि बिबान लानानै सानस्नियारि 'बड'सा खौरांलाइखौ दिहुन्नानै बर' खौरांलाइनि सिबिथाय होयो। सानस्नियारि 'बड'सा' सिबिथाय होयो सानस्नियारि ‘बड'सा' खौरांलाइयाबो दिहुनजेन्नाय आरो फोसाव जेन्नायनिफ्रायनो अन्साय जानायखौ नुनो मोनो।